Ályktun frá Barnaheillum , Save the Children , á Íslandi vegna nýfallins dóms Barnaheill harma niðurstöður dóms sem féll þann 14. ágúst síðastliðinn í Héraðsdómi Norðurlands eystra í máli karlmanns sem hafði ítrekað beitt tvo drengi 4 og 6 ára líkamlegum refsingum . Karlmaðurinn var kærður fyrir líkamsárás og brot á barnaverndarlögum . Hann var sýknaður af báðum ákærum . Íslensk stjórnvöld hafa staðfest Barnasáttmála Sameinuðu þjóðanna þar sem kveðið er skýrt á að börn skuli njóta verndar gegn öllu ofbeldi , líkamlegu , andlegu og kynferðislegu ( 19. grein ) . Einn fremur er kveðið á um að börn megi ekki beita ómannúðlegri meðferð eða niðurlægjandi meðferð eða refsingu ( 39. grein ) . Dómurinn sem hér um ræðir er því brot á Barnasáttmála Sameinuðu þjóðanna . Með því að staðfesta Barnasáttmálann hafa íslensk stjórnvöld skuldbundið sig til að aðlaga íslensk lög að sáttmálanum . Ef íslensk lög kveða ekki nógu skýrt á um bann við líkamlegum refsingum leggja Barnaheill áherslu á að þau lög séu endurskoðuð , þannig að enginn vafi leiki á að líkamlegar refsingar séu ekki leyfðar hvorki í uppeldislegum tilgangi né í öðrum tilgangi . Í dómnum segir m.a. : " Almennt séð varðar það við 1. mgr. 217. gr. almennra hegningarlaga að slá mann nauðugan á rassinn með flötum lófa svo að undan roðnar . Til þess er hins vegar að líta að hugsanlega tíðkast eitthvað , eða hefur tíðkast , að flengja börn . Verður að gæta að því að ekki verður öðru vísi litið á en að ákærði hafi flengt drengina með samþykki móður þeirra , í tilefni af því að þeir höfðu sýnt af sér óþekkt , þótt ekki liggi fyrir í hverju hún hafi falist . Hversu óviðurkvæmilegt sem það kann að virðast nú á tímum að flengja börn fyrir óþægð þykir ekki verða kveðið á um það hér að það varði refsingu , ef uppalandi barns tekur á því ábyrgð með samþykki sínu og nærveru , þegar til þess er litið að skilja verður ákvæði 1. mgr. 99. gr. laga nr. 80 / 2002 svo að ekki sé þar lagt algert bann við því að börn séu beitt refsingum og líkamlegar refsingar þar ekki undanskildar , sbr. hins vegar a-lið 3. mgr. 82. gr. laganna , sem leggur bann við því að börn sem dveljast á heimili eða stofnun skv. 79. gr. séu beitt andlegum og líkamlegum refsingum . " Að mati Barnaheilla er ákvæði 1. mgr. 99. gr. barnaverndarlaga ( lög nr. 80 / 2002 ) nægilega skýrt til að dæma drengjunum í vil , en þar segir að " Hver sem beitir ba